ג'ורג' גאלאוויי

ג'ורג' גאלאוויי (באנגלית: George Galloway; נולד ב-16 באוגוסט 1954) הוא פוליטיקאי, שדרן רדיו וסופר בריטי ממוצא אירי וסקוטי. לשעבר, חבר הפרלמנט הבריטי מטעם מפלגות הלייבור וריספקט. נודע בעיקר עקב דעותיו האנטי-אימפריאליסטיות, פרו-פלסטיניות פרו-חיזבאללה ואנטי-ציוניות.

השקפות עולם
גאלאוויי הוא בעל תפיסות שמאליות מרקסיסטיות. ידוע בשל התבטאויות אנטי-ציוניות רבות, שהפכו אותו לדמות שנויה במחלוקת בפוליטיקה הבריטית (בין היתר הצדיק פגיעה של אזרח עיראקי בראש ממשלת הממלכה המאוחדת, טוני בלייר). גאלאוויי מתנגד לארצות הברית, שאותה הוא מכנה "אימפריאליסטית", ודוגל בפירוז עולמי מלא מנשק גרעיני.

הואשם בהיותו תומך של הרודן סדאם חוסיין, שאצלו ביקר בשנת 1993 ושיבח אותו על עמידתו במלחמת המפרץ, אף כי גאלאוויי עצמו אומר כי דבריו לא צוטטו נכונה. עיקר עיסוקו לאחר מכן היה ניהול מאבק נגד המעורבות הבריטית במלחמה בעיראק, כמו גם הופעות פומביות נגד מדינת ישראל ותמיכה בפעילות אלימה נגדה. בשל תמיכתו בארגון הטרור חמאס, גורש גאלאווי ממצרים והוכרז שם כאישיות בלתי רצויה, וב-2009 נאסרה כניסתו לקנדה.

גאלאוויי בעד זכויות להט"ב, אם כי ספג ביקורת מקרב פעילים עקב תמיכתו בממשלת איראן, המוציאה להורג הומוסקסואלים. גאלאוויי טוען בתגובה שהתקשורת מנצלת את הנושא ההומו-לסבי לתעמולה נגד איראן. הוא נמנה עם האגף המרקסיסטי בפוליטיקה הבריטית, ושיבח מנהיגים כפידל קסטרו, הוגו צ'אווס וגמאל עבד אל נאצר. בשנת 2008 הודיע בתוכנית הרדיו שלו המשודרת בתחנת השידור של ה-BBC כי הוא תומך במועמדותו של הסנאטור ברק אובמה לנשיאות ארצות הברית, אך הביע מורת רוח מתמיכתו של אובמה בישראל.

קריירה פוליטית
משנת 1987 גאלאוויי כיהן כחבר פרלמנט מטעם המחוזות גלאזגו הילהד וגלאזגו קלווין, מטעם מפלגת ממפלגת הלייבור (העבודה) הבריטית.

ב-2003 גורש גאלאוויי ממפלגת הלייבור של הממלכה, בעקבות התנגדותו להשתתפותה של הממלכה המאוחדת במלחמת עיראק והקים סיעת יחיד בשם ריספקט. כנציג סיעה זו נבחר במאי 2005 לבית הנבחרים הבריטי מטעם מחוז בת'נל גרין ובואו בלונדון רבתי שבו האחוז הגבוה ביותר של מוסלמים בבריטניה (מעל 40%).

בבחירות 2010 התמודד גאלאוויי במחוז בחירה אחר (Poplar & Limehouse), והפסיד למועמד של מפלגת הלייבור. ב-2012 נבחר בבחירות הביניים שוב לפרלמנט כנציג מחוז הבחירה מערב ברדפורד, שהיה קודם לכן בשליטת הלייבור. בבחירות 2015 הובס גאלאוויי ואיבד את מקומו בפרלמנט.

קריירה כמנחה טלוויזיה ורדיו 
בשנת 2008 החל להנחות תוכנית אקטואליה שבועית בשם "The Real Deal" ("העסק האמיתי") בערוץ החדשות הטלוויזיוני האיראני, PRESS TV, זרוע תעמולה בשפה האנגלית הממומן על-ידי ממשלת איראן. בשנת 2012 קיבל משרת מנחה בערוץ אל-מיאדין, המזוהה עם חזבאללה ועם משטר אסד.

ב-2019 כשמועדון הכדורגל האנגלי שהוא אוהד, ליברפול, זכה באליפות אנגליה בסיום העונה, גאלאוויי החמיא בתוכנית הרדיו אותה הגישה בתחנת TalkRadio באותה עת לכך שבחגיגות האליפות לא נראו דגלים ישראלים כלל. לאחר מכן, גאלאוויי פוטר מעבודתו ותוכניתו בוטלה - כל זאת עקב מסריו האנטישמיים, למרות שהוא עצמו מחא על הגינויים כלפיו מכל צד - בנוסף לכך שגאלאוויי נודע כמתנגד נחרץ להגדרתו בתור "אנטישמי".

עמדותיו נגד הציונות, נגד ישראלים, ובעד ארגוני טרור
גאלאוויי מגדיר את עצמו "אנטי-ציוני". לדבריו, הקמת ישראל היא האסון של הפלסטינים (הנכבה). שנאתו לישראל נעוצה בתמיכת ארצות הברית בה, ובאמונתו כי ישראל היא "חלק מהשליטה האימפריאליסטית של ארצות הברית במזרח התיכון".

הוא קרא מספר פעמים להטיל עיצומים כלכליים על ישראל ולבודד אותה מבחינה בינלאומית, וכן קרא גם לאיגוד השידור האירופי שלא לאפשר את השתתפות ישראל בתחרות האירוויזיון. השווה בין פלישת ישראל ללבנון בשנת 1982 לבין פיגועי 11 בספטמבר. במהלך מלחמת לבנון השנייה השתתף בהפגנות רבות נגד ישראל ובמהלך אחת מהן אך הניף את דגל חזבאללה, והרבה לשבח את מנהיג הארגון חסן נסראללה. ב-20 בפברואר 2013 עזב במפגיע עימות (דיבייט) בכרייסט קולג' שבאוניברסיטת אוקספורד, לאחר שגילה שיריבו בדיבייט הוא סטודנט ישראלי, אילון אסלן-לוי. מעשה זה של גאלאוויי ספג גינויים רבים.

בקיץ 2014, במהלך מבצע צוק איתן של צה"ל, הכריז גאלאוויי על מחוז ברדפורד, אותו הוא מייצג בפרלמנט הבריטי, כאזור "נקי מישראלים", כלומר במחוז זה לא ימכר שום דבר תוצרת ישראל, וכן תיירים ישראלים אינם רצויים בו. במחוז ברדפורד מתגוררת קהילה מוסלמית גדולה. הכרזה זו גררה גינויים וכן הוגשה תלונה במשטרה כנגד גאלאוויי. ב-29 באוגוסט 2014, הותקף גאלאווי בלונדון ולסתו נשברה. לדברי גאלאווי התוקף צעק הערה על השואה, אך לא ידוע אם הוא ישראלי או יהודי.

ב-2015 גאלאוויי הכריז שהוא בעד אינתיפאדה שלישית: "בכל זמן שתחל אני אתמוך בה בכל נשמת אפי".

קישורים חיצוניים

הערות שוליים

חברי הפרלמנט של הממלכה המאוחדת (1987–1992)
פוליטיקאים סקוטים
חברי מפלגת הלייבור (הממלכה המאוחדת)
אנטישמיות בממלכה המאוחדת: אישים
פעילי שמאל רדיקלי
סגל RT
חברי הפרלמנט של הממלכה המאוחדת (1992–1997)
חברי הפרלמנט של הממלכה המאוחדת (1997–2001)
חברי הפרלמנט של הממלכה המאוחדת (2001–2005)
חברי הפרלמנט של הממלכה המאוחדת (2005–2010)
חברי הפרלמנט של הממלכה המאוחדת (2010–2015)
בריטים אנטי-ציונים
בריטים שנולדו ב-1954
אישים ממוצא סקוטי
אישים ממוצא אירי
אנטי-ציונים